Lars Kramer Mikkelsen (S), 2004-01-13:
Jeg vil gerne på Socialdemokraternes vegne begynde med at takke udenrigsministeren for redegørelsen.
Denne type årlige redegørelser, hvor Folketingets medlemmer holdes ajour med Europarådets arbejde, anser jeg som meget nyttige.
Det er sundt i det politiske arbejde at standse op og gøre status med jævne mellemrum.
Det er samtidig vigtigt hele tiden at forsøge at få sat fokus på Europarådets arbejde, dels fordi Europa i de kommende år ændres hastigt, dels fordi en europæisk forfatningstraktat uvægerlig vil øge Europarådets betydning.
I Socialdemokratiet lægger vi stor vægt på Europarådets arbejde med menneskerettigheder, borgerrettigheder i bred forstand.
Det fremgår af redegørelsen, vil jeg skynde mig at sige, at udenrigsministeren er enig i denne betragtning.
Området er omdrejningspunktet for Europarådets arbejde.
Det fremgår også tydeligt af redegørelsens status over rådets arbejde både historisk og i det forløbne år.
Overvågningsarbejdet har været meget betydeligt, ikke mindst, som fru Hanne Severinsen var inde på, i Tjetjenien, men overvågningsvirksomheden i knap så problemfyldte medlemslande, herunder Danmark, er ikke mindre vigtig.
Som omtalt i redegørelsen blev Danmark forrige år kritiseret af Den Europæiske Kommission mod Racisme og Intolerance, ECRI, som jeg var inde på i mit spørgsmål tidligere.
Det er jo aldrig rart at få sådan en kritik, men ikke desto mindre er det nødvendigt at respektere den og bakke op.
Hvis vi mener noget med vores arbejde i alle internationale sammenhænge, må vi selvfølgelig også mene noget med det arbejde hjemme i Danmark.
Den ser vi frem til; Socialdemokraterne har stor respekt for ECRI's arbejde.
Demokrati er en af de værdier, vi i Europa påstår vi sætter højest, men demokrati er andet og mere, end at flertallet bestemmer, hvem der skal lede landet.
Demokrati handler også om retssikkerhed, ytringsfrihed og deling af magten.
Derfor kan man med rette sætte spørgsmålstegn ved demokratiets tilstand i dagens Italien, hvilket et flertal af den danske europarådsdelegation har grebet an på den måde, at vi har arbejdet for at få undersøgt forholdene omkring retssikkerhed og ytringsfrihed.
Socialdemokraterne mener ikke, at vi med rimelighed kan stille høje krav til nye landes optagelse, samtidig med at vi dagligt kan se overtrædelser i gamle medlemslande.
Uden sammenligning i øvrigt vil det være hamrende utroværdigt at lukke øjnene for demokratiske problemer i Italien, mens vi undersøger de samme problemer i Ukraine eller for den sags skyld Tjetjenien. Demokrati er ikke et trofæ, man kan sætte på kaminhylden, når man har opnået det, det er en tilstand, der aktivt skal plejes, også selv om man er et af Europas gamle demokratier, som Italien eller for den sags skyld Danmark er.
Derfor skal Italien under observation.
Jeg vil gerne i dag bede om udenrigsministerens kommentarer til det arbejde, som nu skal indledes på baggrund af et flertal i den danske delegations initiativ.
Det varmer dernede i Strasbourg, når vi sidder de mange uger om året og arbejder, at vi får ministerens kommentarer til den indsats over for Italien. Jeg vil da godt i øvrigt bede udenrigsministeren om i sit svar senere at give en kort status, hvis det er muligt, over, hvor vi p.t. er med henblik på overholdelse af bare de basale menneskerettigheder i øvrigt.
Hvor langt er vi som europarådsnation i forhold til dialogen om de åbenlyse krænkelser af menneskerettighederne i Tjetjenien, som fru Hanne Severinsen også tidligere var inde på?
Hvad er ministerens øjebliksbillede set i hans objektiv af forholdene i Tjetjenien?
Jeg skal ikke lægge skjul på, at det på mig virker lidt som en af de glemte konflikter set i lyset af udviklingen i verden i øvrigt, selv om der foregår systematiske grove krænkelser og overtrædelser af menneskerettighederne.
Terrorbekæmpelse har også sat sit præg på Europarådets arbejde.
Socialdemokraterne støtter selvfølgelig op om det arbejde, når det udføres gennem internationale organisationer, hvor dette arbejde naturligt bør ligge og beslutninger tages.
At dette arbejde er meget vigtigt for Europarådet, er desværre også i de forløbne år blevet bevist ved rædselsfulde eksempler på international terrorisme, som vi må gøre alt for at få stoppet gennem en effektiv indsats, ikke mindst i FN og naturligvis også i Europarådets arbejde.
Derfor er det da også positivt, at Europarådet bliver ved med at få flere medlemmer, f.eks. at der er sket optagelse af Bosnien-Hercegovina og Serbien-Montenegro siden redegørelsen om Europarådets arbejde sidste gang.
Men flere medlemmer betyder selvfølgelig også tungere beslutningsprocesser og en skarp opmærksomhed på demokratiseringsprocessen i de nye lande.
De nye lande er kun spæde demokratier, men de har, synes vi, vist vilje og vist fremskridt, selv om de ikke dagligt er lige synlige.
Der er ingen tvivl om, at optagelsen, som redegørelsen påpeger, har givet et hjælpsomt puf frem mod yderligere demokratisering af de to lande, hvis optagelse da også har været betinget af, som fru Hanne Severinsen var inde på, en lang liste med krav, der forventes opfyldt i landene.
Det har selvfølgelig ikke kunnet undgå at føre til diskussioner om optagelse af lande, der ikke på optagelsestidspunktet kunne leve op til de strenge optagelseskrav.
I tilfældet Bosnien-Hercegovina og Serbien-Montenegro mener jeg, at vi gjorde det rigtige, selv om der bestemt er lang vej igen, før vi kan tale om, at begge lande er egentlige demokratier.
Trods øgningen i antallet af medlemslande har Europarådets budgetter i de senere år oplevet en, som det hedder, real nulvækst trods nye initiativer og optagelsen af nye lande.
I redegørelsen skriver ministeren om Danmarks andel, der andrager ca. 21 mio. kr., at Danmark sammen med de øvrige nordiske lande vil søge at sikre midlerne til Europarådets kerneområder, herunder at især beskyttelsen af menneskerettighederne får den fornødne finansiering - det tror jeg er et direkte citat.
Det lyder interessant, vil jeg sige til ministeren, og jeg vil give Socialdemokraternes tilslutning hertil. Udtrykket den fornødne finansiering i forbindelse med menneskerettigheder er jo interessant, idet det jo ellers er et af de områder, som man kan sige at regeringen måske ikke er mest kendt for i Danmark, nemlig at sætte den fornødne finansiering til menneskerettighedsarbejdet til rådighed.
Jeg tænker selvfølgelig her på den ejendommelige behandling, regeringen sammen med Dansk Folkeparti udsatte Det Danske Center for Menneskerettigheder for.
Men altså fuld opbakning fra S til den nye linje om den fornødne finansiering til beskyttelse af menneskerettighederne.
Hvis regeringen har problemer med at finde et flertal sammen med Dansk Folkeparti om denne formulering, kan jeg love, at S er parat til at støtte op om regeringens nye linje.
Jeg vil gerne slutte af med at takke den øvrige delegation i Europarådet for et godt samarbejde.
Jeg synes ofte, man kan sige, at vi udfører en vigtig indsats - det er jo altid godt at kunne få lov til at rose sig selv - men desværre ikke altid med den helt store bevågenhed over for et arbejde, som i virkeligheden er utrolig vigtigt. Jeg synes også, der skal lyde en lille tak til den danske repræsentation i Strasbourg for et forbilledligt samarbejde.
Der ydes en stor indsats for at bistå den danske delegation.
Og til ministeren en tak for redegørelsen og et socialdemokratisk løfte om en fortsat styrket indsats for menneskerettigheder i en forhåbentlig fortsat fælles indsats også på dansk jord.